정조 14년 · 목
刑曹擊錚人原情別單以爲西部良人韓光禧則渠葬母於宣禧宮柴場內所謂尹長禧者稱以山主誣訴京兆定日督掘乞令摘奸決給西部閑良申漢逵則有世傳田畓於豐德京居金綾州家稱以買得於本土申應泰處欲奪所出穀物故渠父呈訴營邑連爲得訟今年收穫之後自本官謂有營關盡奪而轉給金家牢囚其父者至二十餘日乞令放送寶城幼學吳正國則其六代祖宥當壬辰之亂爲復讎將高因厚副將奮臂揮泣與弟宙及子春起竭誠討賊屢建奇功父子兄弟同日殉節之蹟昭載於本郡勝覽及安牛山壬辰別錄與晉州旌忠壇碑依他例特賜旌閭海州出身鄭禹濟則文忠公夢周十三世孫監察保十一世孫也壬寅冬忝武科每當越薦諸議矛盾今六月擬薦時終加圈罰永塞前路其遠近族泒旁祖至親俱無礙於宣薦獨無疵見枳乞賜開釋之路東部良人朱善養則其祖娶砥平權姓兩班之婢生其父其父娶京中金姓良女生渠渠乃良妻所生也渠家田土在砥平而渠父身死之日渠在襁褓權家沒數奪取及渠稍長下往推尋權家只以十五兩給之呈訴本官則權家私捉渠結縛亂打乞令本道考量案推給幽谷驛民金龍得則本驛所屬十八站之民長時役役萬無治農資生之道故流離遷徙者十常八九其中最難堪者卽還上之弊也旣食本驛之還又受本邑之還每戶所受幾三十餘石本驛之民旣未作農辦出無路伏乞永革兼受之弊咸興親騎衛金德祚則渠以甲辰都試入格見漏向日呼籲雖蒙可矜之恩敎以科場至嚴末乃置之渠之騎蒭沒技若不明白伊時三試官豈可封箭着署踏印乎乞賜處分唐律童蒙扈鵬翼則渠父聖龍爲人看秋來留廣州地與李日金金於仁老味同行之際路中一醉漢乍坐乍臥去來行人無端詬辱於仁老味曰彼必鄭福實也此漢之酗酒吾常痛之必打之日金挽而止醉漢突起執渠父曰誰爲打我之說必決死生日金於仁老味或蹴或打仍爲致命自安山官捉渠父及日金等取招日金於仁老味以爲從渠父號令狼藉下手云渠父牢囚七載不霑一視之恩乞蒙天恩楊州崔召史則渠父益男以一疏濫呈死於桁楊之下乞令有司詳考文跡特命復官云春川幼學南鑢則渠父玉與益男相絕之狀已悉於帳殿供辭其無干涉情節天日洞燭特蒙從寬典之下敎昭在朝紙其時大臣請待孟男拿來一番面質後酌處而渠父不幸徑殞到今霈澤洪流之日同時被罪之鄭哲吾已伸冤矣渠父橫罹始因哲吾之招而獨作不暝之鬼乞降雨露之澤安東幼學金始全則渠祖聖鐸當戊申之逆變倡率多士忠義奮發討賊之檄多出渠祖之手至乙卯登第之日大加眷遇唱榜之前特命除職御題一詩御筆書給曰昨日嶺南貢擧人今辰頭上桂花新豈徒於爾爲親喜爲予金門文學臣仍命渠祖前席和進不幸丁巳媢嫉之輩疏詆渠祖以嘗師李玄逸而恩寵太過云云渠祖適其時有玉署召命遂於辭免之章引此爲嫌略及玄逸之事承宣論啓致有鞫問之擧故相臣趙顯命兩次疏救曰金聖鐸以妄言將抵於死其實則玄逸乃根本聖鐸乃枝葉也玄逸死於牖下聖鐸斃於桁楊其於本末輕重之倫果何如也況朝廷初不以逆律勘玄逸則以護逆責聖鐸不幾於罔民乎又疏救曰故相臣李會以判義禁請放玄逸甲辰冬嶺人羅學川上應旨疏顯訟玄逸前後一玄逸而學川訟之則葬用之聖鐸言之則誅戮之請放玄逸如故相臣者則見推爲領袖略論聖鐸如臣者則不免爲護逆臣未知名義有時而輕重法律隨人而低昂云於此二疏可見渠祖之冤枉苟非先大王日月之明何以生出圓扉戊午出陸移配庚申許令歸葬戊辰特命放釋者莫非聖恩渠祖當日之疏只是寂寞數語而獨被罔極之罪伏乞特爲昭洗丹書仍命復其官爵端興良女金召史則渠遭夫喪又亡子乃以侄昌賢之子定爲養孫將欲相依昌賢及其弟昌元等偸出田券盜賣於端興人渠往訴巡營則昌元兄弟等持杖遮路將欲我殺故以更勿呈訴懇乞脫出伏望所失田土刻期推給昌元等罪狀發關嚴治竹山朴敏哲則渠祖奎祥枉死於庚戌獄逆賊思恭以乞糧時敺出之怨再昌往來之說白地做出以致被拿而恭賊徑斃無地對辨終至冤死癸酉判義禁金聖應覈出冤狀別單書入其時聖意以卑微常漢人中可冤者書入爲敎渠祖事未免還寢甲戌審理使趙明鼎以名字誤換冤死之狀至有筵奏丙戌故洪奉朝賀以領相察渠祖之冤持渠叔上言筵奏而俱未蒙恩抱冤泉下者六十餘年故月前鳴金判付若曰丙戌大臣筵奏或有公家文蹟乎公家文蹟雖未知其有無大臣筵奏安敢以無爲有乎伏乞昭釋水原李之權則渠曾祖鳳徵粵當乙巳中壺扶護之疏三臣伸救之箚人莫不吐舌拭目故戊申六月左議政朴世采判書吳道一同爲違白曰李萬元李鳳徵兩人樹立有足可尙而方在罪籍似當分揀命放釋同年八月玉堂丁思愼上疏李后定李鳳徵請竝加資云云則渠曾祖平日持論於此可見辛巳疏中下二節皆以義斷恩之文故肅宗大王三度收議諸論歸一惟其上一節以爲禧嬪服制比他後宮似有差殊宜博詢處之云云臺臣李東彥抉摘字句架鑿臚刑其曰翟儀遂空之下無一悲慟之句又曰下一空字意又叵測又曰痰腫二字弁其疏首先機闖發又曰創禮外之異說欲爲紊亂邦憲惟此數條最是臺臣構捏之欛柄而古人之於后妃喪或稱陰儀遽缺或稱武帳久虛或稱象服俄空此等文字見於史牒則臺啓所論豈非勒說乎至於痰腫二字藥院之啓有曰痰滯又曰破腫政院日記尙可考矣同年九月入侍玉堂李徵魯曰李鳳徵安知內間事爲此疏乎上曰李鳳徵亦何以知有此事雖以其時公議言之故相臣南九萬東平尉鄭載崙曰李鳳徵不知內間事爲此疏故相臣李畬金構閔鎭遠故重臣閔鎭厚皆拔力救鮮故相臣李世白申琓大司諫黃欽皆亦隨事救鮮玉堂權尙游曰我當陳箚立異凡此公議豈有一毫阿好哉甲申五月疏決時同義禁李塾沈坪合辭伸理又於辛丑重下蕩滌復官之命逮夫景廟丙子又有職牒還給之敎爲臺臣所沮伏乞特命有司復其官爵益山良人鄭逸震則渠家墳山在全州麻田洞朴世敦偸葬其祖母於渠曾祖冢上世敦祖母之父乃渠曾祖父也屢訟數十年不忍私掘世敦又葬其妻於鄭完米祖母冢上完采以一山同孫尤不勝憤私掘其偸葬兩冢則世敦移怒於渠自掘渠祖與曾祖兩冢以外孫反掘其高祖冢者此是綱常之變也且世敦祖母與妻之見掘者未及橫臺渠家兩冢掘至七尺棺材已無所現故不敢復築乞令道臣刻朝掘移世敦偸葬兩冢及敗倫之罪依律勘斷槐山童蒙全甲幸則渠父孝舜癸未年間謫于旌義將近三十年罪名昭在禁府徒流案中罪案卽科場律也當初與同宗人孝曾同時被配孝曾蒙放渠父獨未蒙宥渠祖父今年八十一念惟在會面乞蒙特放東部童蒙姜再孫則渠父大得以獜賊傔屬編配金甲島渠祖母年今八十有六日夜號泣乞令該曹使渠代父替配俾渠祖母未泯之前母子相見原州驛吏權德福則渠父聖得以逆徵之妾娚私用雇馬錢二百五十兩定配寧遠今至九年其祖母戀子焦迫因病致死渠父若關係逆徵之事雖至情所激何敢容喙當此大慶乞蒙放釋南部幼學李景濟則悖逆近出渠族則渠父子腐心痛骨如不欲生渠父前同知蓍延因此見枳于世十有五年昨年舊日春桂坊僚屬之陞資也渠父曾經司書獨漏恩典及夫元子宮誕降曠蕩之典至宥雜犯死罪優老之渥遍及耆舊諸臣渠父亦蒙拂拭西樞華銜添書特除回子職秩追禁先代自是金石之典銓曹斳持終不啓下渠父悲泣氣息奄奄伏乞特降追贈之命公州幼學李坪則渠祖罪人杭不幸被誣於希載妻之招辭其時罪目只是有婢淑正爲希賊所眄或稱無價放良或稱故令通路而希賊潛奸淑正實非婢主之預知乃於請贖之日畏勢許贖者理所當然執此而致疑構成罪案逮囚二十餘日初不訊問冤狀未暴遽作飮恨之鬼而未承款三字昭載其時日記渠祖身死之日特賜斂具不施孥籍之典惻怛之敎溢於十行月前呼籲下敎若曰久遠之事豈可輕議奉讀惶感涕淚被面事雖久遠痛迫尤切伏乞特許昭晣之典抱川折衝李春茂則渠之長侄景億無後故宗中相議以景億姪宜中爲後景億之妻死宜中被髮蒙喪大祥之內忽復脫去喪服兩家世譜祭位田民盜賣他人悖倫犯常罔有紀極故呈禮曹罷養又以同宗之孫幸伯定爲後宜中旣罷養則偸賣田土當推給於幸伯屢呈營邑迄未還推乞關本道一一推給羅州文亨喆則渠卽木綿功臣江城君文益漸十七世孫而江城君取來木綿種實有大功勳列聖祖追獎者靡不用極江城君子孫雖公私賤勿侵賤役之聖敎非一非再我聖上丙午賜額江城君書院前後受恩不勝感泣第緣郡邑色吏任掌輩不遵受敎以渠之族黨居在羅州綾州靈巖者盡爲充定軍保伏乞參其事實弄法該吏行關三邑各別嚴治江城君後孫勿侵軍役雜鐵廛市民柳宗郁等則與冶匠輩爭訟不過中方鐵一種所謂中方鐵卽渠徒等元來賣買之物種一朝爲冶匠之所奪到今固不敢還奪而分半賣買彼此爲業則匠市兩便伏乞使之通共賣買原州奴甲男則渠父三卜卽䲷示罪人鎭星之奴鎭星行刑之後渠父與其班奴爲奴婢於原州邦慶莫大霈澤洪流鎭星之子爲奴於關東者已蒙宥渠父及班奴獨未蒙一視之澤乞令免役交河童蒙李彥海則卽益陽君懷七世孫渠父陽五以勸武軍官丙申年間中日試射居首直赴癸卯參宣薦丁未年間本廳忽以地處寒微拔薦案冤悶所迫玆敢瀆擾全州良人金光爀則念海田畓在渠之鄕渠父寶海得以耕食千萬意外混入連坐之律遠配端川渠母長時號泣仍以致病伏乞放還位羅鎭民方侍彩則本鎭所在巡兵營還穀爲一千六百餘石戊申己酉之歉僅捧耗條元還初不擧論且自巡營除給賑穀二十石則監色輩只以四石分給身役與穀物竝入蕩減而依前督責且兵營助量庫錢七百兩壬午庚子兩年受來於本鎭以十五生殖分給民間年年取殖將至數十年之久所負各人物故流離隣徵族徵鎭無成樣乞令本道一一査實以保殘民定州幼學韓浩一則本邑有三鄕案一則舊案卽原品之所傳也一則壬戌案擢鄕秀而續入者也一則通淸案癸巳年間本州一名抱冤之類上章呼冤奉聖敎許通鄕錄而適失本案故別成一案有十年一次修正之節目近來民庫蕩敗民債市貨殆近萬穀故抄解事者八十餘人定査監地閥可合者陞錄舊鄕有功鄕中者累世抱冤之類選錄壬戌案又抄鄕一名之來系粹明而未參者入錄通淸案依節目爲之捧禮錢半捄民瘼半屬公庫奸鄕輩含嫌於無物入手做出浮謗案歸燒燼錢歸蕩滌傾財破產故捨是爲祖爲父雪冤伸恨專歸虛套乞蒙天恩咸興幼學全鳳至則渠之與崔始漢崔明浩等相訟者卽我太祖大王外祖靖孝公血屬有無而已蓋靖孝公以永興崔氏嫡庶俱無子只有三女壻一卽渠十四代祖全碩二則我桓祖大王三卽永興石良善靖孝公兄名佛陁只有單子單孫太祖御極之初以崔姓遠近中無可擬議終未立靖孝公主祀宣德丁未以石良善主靖孝公祀以全碩主配位李氏祀渠家奉祀屢百年天啓年間崔敏德崔繼魏等假稱靖孝公血孫爲奪奉祀理屈落訟其後明浩等潛刊僞譜圖出完文又爲起訟其時道臣置渠落科使崔哥主祀乞令詳査復得奉祀諸崔則亟施非理之律猪廛人金鼎秀等則渠廛曾於濬川之前畜猪於城內外故價歇利厚應役比各廛雖多七十餘坐市猶能奉國役一自城內禁畜猪之後生利零星時存者三十一坐市而仍行七十餘坐市之役每朔平市所納朔米代錢六十三兩零燈油三斗外此各處所納家猪毛片油及左右捕廳逐日四塊油等役不能支當今此邦慶無前霈澤旁流蕩滌貢契之二萬餘包除減廛市之兩朔朔米而平市獨於渠廛別定所無役名半減半納故呼訴備局則使本署査報本署以爲軍士五六名本自責役於渠廛故雇價元不入於蠲減云而連爲督納蓋渠廛創設以後本無一名軍立役之事而各廛所無之二十九兩雇價統一年計之數至三百餘金以一般市民各廛所共之朔米外橫納別名色之浩役者豈不冤哉乞依各廛例兩朔米納之數還爲出給餘存坐市朔米外疊納及已罷坐市之朔米亦爲除役每朔元朔米外兩裝直朝報軍依幕直茶母等別名色一竝革罷俾得支吾云敎曰今幸異於他時擊錚原情之皆令別單捧入意蓋此也西部韓光禧事令京兆卽爲從公決給西部申漢逵事雖似猥越事係爲父卽四件內事況世傳之地豪右之攘奪誠如所訴亦甚駭然自卿曺取考文蹟斯速決折草記實城吳正國事旣有大臣筵奏定式勿論海州鄭禹濟東部朱善養等事四件之外勿論幽谷金龍得事係是民隱令道伯査處唐津扈鵬翼事議處楊州崔召史事雖曰爲父焉敢若是煩籲乎前此只令勿施者不欲索言而畢說大抵渠父本事異於用法而名在丹書者則亦不可謂不可堪不忍堪之情私如是斷斷敢以復官等說無難呼訴是豈渠所自爲必有慫慂者存伊時疏語不但不擇發有語犯莫重者外面看之雖似指論疏中云云之人而全篇句語無非驚心駭眼先朝以觀厚疏之句語不擇不知中自歸於語犯莫重猶用極律益男疏語比之觀厚其用意下語果何如乎卿等之每以厥女原情無難書入於別單或草記中抑何意義近來風習無論事之巨細惟以不見忤爲妙方似此事實亦欲闔眼悉歸之於稟裁之科卿等事極爲未安從重推考原供勿施春川南鑢事與伸雪人鄭哲吾間隔輕重果難分明曉得特從寬典之聖敎昭在朝紙云云若如渠供當此霈澤旁流之日何可一爲一靳卿等往復政院謄出記注論理議處安東金始全事伊後先朝下敎丁寧此所以不敢擧論於大赦歲抄此意分付瑞興金召史偎矣勿施本事自卿曹決給竹山朴敏哲事旣有詳考文蹟之判下者豈敢更籲乎勿施卽爲詳考文蹟回啓俾無更訴之弊水原李之權事政院日記中所載先朝下敎渠或不知乎以此分付退送益山鄭逸震事令道伯斯速決給槐山全甲幸事令番放未放近於逆獄者猶且疏釋渠父名字若有之豈不放送乎況本事不過科場事到配近三十年年過八十則尙在罪謫莫曉其故問于該府卽爲論理草記東部姜再孫事此供之循例書入不爲措語草記萬萬未安卿等從重推考原州權德福事勿施還送原籍官其不禁之罪不可無飭該判官從重推考南部李景濟事旣付樞銜於渠父欘塞追禁於渠祖銓曹事殊無所據卽爲擧行事申飭該曹公州李坪事久遠之事豈可輕議已於前供判下敦親之聖德人孰不知到今事面異於伊時此意分付放送抱川李春茂羅州文亨喆市民柳宗郁等事竝査處原州甲男事子宥而奴不宥豈可乎査實論理草記交河李彥海事誠如渠訴則以璿泒無端拔薦足爲稱冤之端令兵判査實決給俾無齎鬱之弊全州金光爀事卿等聞念海二字豈可循例書入別單乎原情人及與渠母卽其端川逐送卿等從重推考位羅方侍彩事令道伯査處俾無呼冤之弊定州韓浩一等事卿等決處咸興全鳳至事議處廛人金鼎秀事査處又啓言因擊錚人全甲幸原情有論理草記之命矣問于該府則甲幸父孝舜以締結鼎衍書給凶書減死定配癸未七月因傳敎爲奴今番赦典入於爲奴婢別單自在仍秩七月十一日別單更爲書入時則濟州罪人元不擧論鼎衍何等劇逆而孝舜書給可見同其心腸當律未施輿憤尙切今此甲奉全沒事實肆然鳴冤萬萬狡惡請原情勿施自臣曹嚴治敎以昨日許多開係義理者混錄於別單已難免不審至於此事之亦爲混錄尤涉做錯雖因渠供之全諱本事而然卿曹事豈不驚駭乎卿則越俸一等厥漢豈可嚴治懲後而已各別嚴刑又啓言因擊錚人扈鵬翼有議處之命矣此獄顚末臣待罪本道亦已稔知當初鄭福實之致命旣在隨從敺踢之前裵再龍之公言亦證兇身毅越之跡則前後屢査毫無可疑今此鵬翼又爲鳴冤雖曰爲父誠極無嚴請原情勿施嚴飭放送又啓言因擊錚人奴甲男原情有論理草記之命矣取考曺上配案則䲷示罪人鎭星之子達元及抱麟俱以年未滿定屬爲奴今七月十一日因別單竝蒙放鎭星奴婢之定厲者未有擧論當初鎭星兩子蒙放適値無前之曠蕩特被出常之恩宥故其時自下亦不敢爭執今甲男乘此機會敢生鳴冤之計者不可但以無嚴論雖以事理言之公私賊一也渠若免役於本牧則其將復屬於逆家乎渠所謂免役云者不過夤緣從良之計也請原情勿施自臣曺各別嚴治允之敎以徒流案拔其名仍屬本官奴案又啓言因擊錚人咸興全鳳至原情有議處之命矣當初全哥主祀屢百年之後崔哥爭訟雖未知有何所據而事在年久崔哥血孫有無旣未的知鳳至之一邊原情亦難準信請令道臣取考來歷詳覈委折論理狀聞後稟處允之又啓言因擊錚人南鑢原情有論理議處之命矣依傳敎考出記註則庚寅十一月三十日親鞫入侍時兩司啓曰臣等昨日以罪人南玉事下詢時隨諸臣之後有所仰達矣俄者罪人南玉問目傳敎中有從寬典之敎臣等不勝惶悚以執法之臣承此下敎何敢一刻仍冒於臺次乎請命遞斥臣等之職批旨內此是做錯其何異事親鞫方張勿辭亦勿退待爲敎渠供所謂從寬典之下敎昭在朝紙云者似是兩司避辭之出於朝紙者兩司旣以此引避又承此做錯之下敎則今此南鑢之拈出臺避中句語敢冀僥倖間月呼籲者誠極無嚴原情勿施其猥越之罪請自臣曺考律嚴勘允之又啓言因擊錚人朴敏哲原情有詳考文跡回啓之命矣丙戌大臣筵奏旣無文跡之可考則以渠自鳴之說實無馮信之道今於年久之後敢冀僥倖屢煩天聽者萬萬無嚴請自臣曺考律重勘允之又啓言因擊錚人申漢逵原情有取考文跡斯速決折之命矣申漢逵之高祖大廷曾於癸亥年賣土於王泰星而其孫夏平筆執成文其後泰星轉賣於申應泰應泰又賣於金哥矣漢逵之父郁方以當初土價七十兩之未收謂有王泰星之手記始爲起訟於三十年之後前後落訟非止一再今又非理呈訴欲奪秋收穀物被囚於豐德府而其子之專諱事實肆然鳴金誠極駭痛不可以爲父訟冤有所容貸請原情勿施自臣曺考律嚴勘允之